

**Képzési program tervezet
a Mikoviny Szakkollégium 2017-18-as tanévére**

A következő tanévben is az a célunk, hogy programjaink révén növeljük tehetséges és érdeklődő hallgatóink mérnöki kreativitását, szakma iránti elkötelezettségét és fejlesszük egyéni képességeiket.

Tananyagon túli ismeretek átadásával erősíteni kívánjuk a szakmaszeretetet. Útmutatást és ösztönzést adunk a sikeres tudományos kutatás és publikálás elindításához.

Az új tanévben az elnyert szakkollégiumi pályázat célkitűzésit kell megvalósítanunk, Ez érdemben kétszer 15 órás szakkurzus lebonyolítását jelenti, amelynek címe: **3D a geoinformatikában.**

A múlt tanévi kurzus folytatásaként most az új ismeretek, műszerek, technológiák megismertetése a szakszeminárium célja, amelynek minden egyes alkalma az elméleti bevezetőn túl gyakorlati ismereteket is ad. Kulturális, közösségi programokkal pedig az összetartozást, a társadalmi kérdések iránti érzékenységet és a csoportmunkát is szeretnénk erősíteni.

**Szakszeminárium, kurzus**

A szakszeminárium négyórás modulokból áll, ahol a téma elméleti bevezetése után konkrét alkalmazásokról, gyakorlati tapasztalatokról esik szó, de a hallgatóknak is lehetőségük lesz gyakorlásra, tréningre. Ezt a módszert most próbáljuk és finomítjuk is. Biztos tapasztalat, hogy a saját gyakorlás és tréningre szükség van. A témák és előadók az őszi első taggyűlésen felvetődő javaslatok alapján változhatnak.

|  |  |
| --- | --- |
| A Photomedeler 3D új verziójának bemutatása a MasterCad cég gyakorlati tapasztalatai alapján | Erdélyi Marcell |
| UAV felvételek feldolgozása fotogrammetriai munkaállomáson | Dr. Jancsó Tamás |
| Az AutoCad 3D-s új lehetőségei | Dr. Tóth Zoltán |
| Fotogrammetriai adatgyűjtés és megjelenítés 3D-ben | Dr. Barsi Árpád |
| 3D feldolgozás a volt FÖMI fotogrammetriai osztályán, Budapesten, a Bosnyák téren | Balla Csilla |
| Szabad szoftverek a 3D feldolgozáshoz | Siki Zoltán |
| A PostGIS bemutatása. Fuzzy rendszerek és alkalmazási lehetőségeik a térinformatikában | Nagy Gábor |
| UAV tesztmezőn végzett vizsgálatok módszerei, eredményei | Balázsik Valéria |

**Konferencia részvétel**

A szakmai konferenciákon való részvétel az igényes hallgatók számára komoly motivációs erővel bír, azonban ennek anyagi alapjai csak pályázatból teremthetők meg. Három szakmai konferenciát jelöltünk meg, ahol kívánatos lenne a részvétel néhány hallgatónknak, amelyek „bejáratott”, rendszeres rendezvények, de a regisztrációs díj vagy utazási költség megtérítésére nincs más keret (EMT Földmérő Találkozó, európai földmérők és geoinformatikusok napja, GISopen).

**Foglalkozások**

Az ún. társadalmi problémákra érzékeny foglalkozások is a mi szakmánknak a geoinformatikának szélesebb társadalmi közegbe illesztését, illetve a társadalmi problémákra való kitekintést szolgálják.

Szeretnénk meghívni a Kaláka együttes tagját, Radványi Balázst (végzettsége szerint földmérőmérnököt), aki versek éneklésével tudja a figyelmet felhívni sok örök kérdésre (Szakma és költészet).

A párkapcsolatok és emberei kapcsolatok szakértőjét, Bagdy Emőke professzor asszonyt is szeretnénk meghívni, aki impulzív előadásával bizonyára tudja motiválni és jó irányba terelni hallgatóinkat (Szakma, család, barátság, önmenedzselés).

**Mérési programok**

Folytatjuk azokat a mérési projekteket, amelyek segítik egy-egy tdk dolgozat elkészültét s ugyanakkor a közösségi összetartozást is erősítik.

**Közösségi tevékenység (tanulmányút, mérések)**

A szakkurzus mellett legalább ennyire fontosnak gondoljuk a közösség építését, amit a közös munka mellett a közös élmények is elősegítenek.

Régi kapcsolatunk van az Erdélyi Magyar Műszaki Tudományos Társaság Földmérő Szakosztályával. Ferencz József szakosztályelnök és Erdélyi Marcell a MasterCad cégben magas szinten foglalkoznak fotogrammetriával, drón-felvételekkel, külszíni bányaméréssel, munkájukat a helyszínen is szeretnénk tanulmányozni, ezért szerveznénk kirándulást Nagyváradra. Az ottani egyetem földmérő BSc képzésében is részt vesz két magyar (Suba István és Suba Norbert) velük tapasztalatcserét tervezünk a háromnapos nagyváradi út során, amelynek programjába történelmi, kulturális és idegenforgalmi nevezetességeket is bevennénk. A nagyváradi tanulmányút egyszerre szolgálná az élményszerzést, a szakmai tapasztalatcserét az ottani kollégák magas színvonalú munkájának elismerését, történelmi ismereteink bővítését és a közösségépítést. Tervezett időpont: 2017. október

2017. július 10.

|  |  |
| --- | --- |
|  | *Dr. Busics György**a szakkollégium igazgatója* |
|  |  |